Vrou aangekla ná stemboodskap oor swart mansArgieffoto (Foto: cocoparisienne/Pixabay) ŉ Vrou van Kempton Park is Saterdag in hegtenis geneem nadat ŉ stemboodskap versprei is waarin sy na bewering vra dat swart mans, eerder as pitbull-honde, verban moet word. In die stemboodskap voer die vrou glo aan dat swart mans steel, moor en verkrag, baie erger as wat pitbulls doen. Die boodskap is klaarblyklik gestuur in reaksie op oproepe landswyd om van pitbulls ontslae te raak ná ŉ reeks noodlottige honde-aanvalle. Genl. Brenda Muridili, nasionale polisiewoordvoerder, het aan Maroela Media bevestig die 60-jarige vrou is Saterdag in hegtenis geneem nadat ŉ klag van crimen injuria Saterdag by die Boksburg Noord-polisiestasie in Gauteng aanhangig gemaak is. “Die verdagte is dieselfde dag nog op ŉ waarskuwing vrygelaat om op 27 Maart volgende jaar weer in die hof te verskyn,” het Muridili gesê. Die EFF, wie se leier Julius Malema self deur klagtes van haatspraak in die gesig gestaar word, was een die partye wat Vrydag gedreig het om ŉ klag teen die vrou aanhangig te maak. Gautengse premier Panyaza Lesufi het ook die inhegtenisneming op Twitter verwelkom en die polisie se “spoedige optrede” geloof. Hierop het een Twitter-verbruiker hom gevra wanneer hy dan beplan om die miljoene wat weens tenderbedrog van die Gautengse departement van onderwys gesteel is, weer terug te betaal. Dit het verlede jaar aan die lig gekom dat meer as R400 miljoen tydens Lesufi se termyn as LUR vir onderwys, onregmatig aan maatskappye betaal is om skole teen Covid-19 te ontsmet.